Tom Behnke (KF), 2013-04-23:
Der er jo rigtig, rigtig mange, der synes, at det er fornøjeligt weekend efter weekend at gå til fodboldkamp, at være tilskuer til dem og andre idrætsbegivenheder.
De har en stor passion for det, og det er jo dejligt at se, at de har noget at gå op i.
Rigtig mange lader det også ledsage af, at de selv udøver den pågældende sportsgren, typisk fodbold.
Så det er på alle måder godt.
Men det, der desværre også er kommet til at ske i nyere tid, er, at nogle få synes, at man skal benytte anledningen til at ødelægge det for de mange.
Der er nogle få, der synes, at til sådan en fodboldkamp er det ikke nok, som andre ordførere har været inde på, at man kan drikke noget fadøl, spise nogle pølser og se en fodboldkamp – næh, man skal også lige rage uklar med nogle andre, man skal lige lange nogle lussinger ud, udøve vold, chikane, hærværk osv.
Det er mystisk, at der er nogle, der har den mani.
Det er meget mystisk.
Det er heldigvis nogle få.
Men de få, der gør det, ødelægger det for de mange.
Det var årsagen til, at vi i sin tid foreslog, at der skal laves et såkaldt hooliganregister, som de, der ikke kan finde ud af at opføre sig ordentligt og ødelægger det for de mange, kan blive puttet ind i, og så kan de få en karantæne fra at komme til de her kampe på op til 2 år.
For de få skal ikke have lov at ødelægge det for de mange.
Erfaringerne har sådan set være rimelig fornuftige og gode.
Jeg tror, det har afholdt mange fra at lave ballade, og de, der er kommet i registrene, har opdaget, at det altså har en konsekvens.
Man kan ikke bare te sig, som det passer en selv, man er nødt til at have respekt for andre mennesker og deres ret til også at komme og se en fodboldkamp.
Det skal selvfølgelig ses i lyset af, at alle klubberne har masser af frivillige.
Der er ikke bare hundredevis, men tusindvis af frivillige landet over, der weekend efter weekend og hverdagsaften efter hverdagsaften stiller op og yder en frivillig indsats for at afvikle kampene på en god og ordentlig måde.
Jeg synes også, vi i dag lige skal kippe med flaget for alle de frivillige.
Det er rigtig, rigtig mange, som er med til at sørge for, at sikkerheden er i orden inde på stadion, når der afvikles fodboldkampe.
Uden alle de frivillige tror jeg slet ikke, man kunne afvikle de her fodboldkampe, for hvis man skulle ansætte personale og give det løn for at lave det samme arbejde, ville der simpelt hen ikke være økonomi i at spille fodbold.
Så det er supergodt, at vi har alle de frivillige, som gør en kæmpe indsats.
Klubberne, fanforeningerne er også meget optaget af at afvikle kampene i god ro og orden, for det er til fordel for alle.
Så alle er sådan set enige om, at man skal gøre, hvad man kan, for at afvikle de her kampe på en god og ordentlig måde.
Nu har det såkaldte hooliganregister fungeret i nogle år, og jeg er meget enig med regeringen i, at det er på tide at stoppe op og se, om der er noget, der kan gøres bedre, altså om måden, vi putter nogle ind i registeret på, kan blive bedre?
Man udvider og sørger for, at for dem, der har lavet den grove vold, dem, der har lavet vold mod tjenestemand i funktion, altså dem, der bevidst overfalder politiet, f.eks. i forbindelse med fodboldkampe, behøver man ikke at have en mistanke om, at der er gentagelsesrisiko.
Den slags mennesker skal bare direkte ind i registeret, og så kan de få lov til at blive væk fra fodboldkampe i de næste 2 år.
Så vi er enige i de opstramninger, der er, i hvert fald i de fleste af dem.
For der er et sted, hvor vi er lidt skeptiske.
Især Venstres ordfører var inde på det, nemlig med hensyn til at give politiet myndighed til at flytte en fodboldkamp.
Der står ikke så meget om, hvad det er for kriterier, der skal være opfyldt, for at det kan lade sig gøre.
Men det er noget diffust.
Jeg kunne godt tænke mig, at vi i Folketinget er meget mere præcise med, hvad det er for situationer, så det ikke er overladt til enten politiet eller domstolen, der skal sidde og gætte sig til, i hvilke situationer man må det.
Så vi er nødt til at få helt på det rene, hvad det er for nogle kriterier, der skal være opfyldt.
Vi har set, at klubberne selv har håndteret det indtil nu.
Klubberne har selv valgt at flytte spilletidspunkter.
Klubberne har valgt at spille kampene nogle andre steder, man har besluttet, at kampene skal afvikles uden tilskuere, altså i det hele taget er den her klubverden selv meget optaget af at gøre noget ved problemerne, så vi er skeptiske over for det.
Til sidst vil jeg blot gentage, at under udvalgsbehandlingen vil vi stille spørgsmål til det med fotooptagelse.
Vi står lidt uforstående over for, at lovforslaget er formuleret på den måde, at man kun kan optage foto af de folk, der kommer i registeret efter § 2, stk. 1, men ikke efter § 2, stk. 2.
Det er sådan lidt uforståeligt, hvorfor man ikke kan tage foto af dem, der har udøvet vold mod politifolk.
Det undrer vi os lidt over.